### Beslutningstema

I denne sag træffes beslutning om revideret ejerstrategi for Tønder Forsyning A/S som følge af etablering af datterselskabet Tønder Vedvarende Energi A/S.

### Historik

Kommunalbestyrelsen godkendte i marts 2022 ejerstrategi for Tønder Forsyning A/S.

Kommunalbestyrelsen godkendte i september 2023 etablering af et energiselskab som datterselskab under Tønder Forsyning - Tønder Vedvarende Energi A/S.

### Sagsfremstilling

Som følge af etablering af Tønder Vedvarende Energi A/S har forvaltningen udarbejdet forslag til revideret ejerstrategi.

Følgende er ændret i forhold til den nuværende ejerstrategi:

På side 1 er indsat et nyt organisationsdiagram, hvor Tønder Vedvarende Energi A/S indgår.

Generelt er ”Tønder Kommune” og ”kommunen” ændret til ”ejeren”, hvor det er relevant

I punkt 4 "Væsentlige beslutninger" er indgåelse af låneaftaler, der forudsætter kommunal garantistillelse, tilføjet som en væsentlig beslutning, som Forsyningen skal indgå i dialog med ejeren om.

Der er indsat et nyt punkt 6 "Særligt for Tønder VE A/S" med nedenstående tekst:

Ejeren ønsker, at Tønder Vedvarende Energi A/S spiller en aktiv nøglerolle i understøttel-se af de politiske aftaler omkring udviklingen af vedvarende energi i Tønder Kommune.

Udviklingen og udbygningen af vedvarende energi skal dels ses i sammenhæng med Tønder Kommunes Visions- og Strategiplan, herunder at der skabes vækst med ud-gangspunkt i de stedbundne kvaliteter, at støtte op om lokalsamfundenes udvikling, og at skabe flere bæredygtige bosætningsmiljøer, og dels at de falder i tråd med, at der i Tønder Kommune er fokus på FN verdensmålene ”Sundhed og trivsel”, ”Kvalitetsuddan-nelse”,
”Bæredygtig energi”, ”Anstændige jobs og økonomisk vækst”, ”Bæredygtige byer og lokalsamfund”, ”Klimaindsats”, ”Livet i havet” samt ”Livet på landet”.

Tønder Vedvarende Energi A/S forventes i størst muligt omfang og gennem konkrete ak-tiviteter at understøtte, at Tønder Kommune når målene i de politiske aftaler med særligt fokus på:

• Udbygning af VE-anlæg i Tønder Kommune gennem investering i lokale VE-projekter.

• Lokal involvering i og medejerskab af VE-anlæg, herunder understøtte rammer for aftaler og køberetsordninger, der sikrer disse mål.

Ejeren betragter selskabets investeringer i VE-projekter, der overstiger halvdelen af egenkapitalen i Tønder Vedvarende Energi A/S, som en væsentlig beslutning efter pkt. 4. Ejeren forventer, at ledelsen af selskabet i dialogen med ejeren fremlægger finansierings-forslag og risikoprofil.

### Kommunaldirektøren indstiller,

|  |  |
| --- | --- |
| at | revideret ejerstrategi for Tønder Forsyning godkendes, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 18. januar 2024, pkt. 3:

Indstillingen anbefales.

Flemming Winther kunne ikke følge indstillingen

Ruben Karlsen og Ulf Lund deltog ikke i mødet.

### Beslutning

Indstillingen godkendt.

Ulrike Jakobsen (A), liste C og Ulf Lund (løsgænger) kan ikke følge indstillingen.